section_heading: Radnja
paragraph_text: U novoj NASA-i, Brand otkriva Cooperu da se čovječanstvo bori za opstanak i da će tu bitku sigurno izgubiti, ali da otkriće crvotočine kraj Saturna daje nadu za preživljavanjem. NASA-ini znanstvenici vjeruju da izvanzemaljska bića pokušavaju s njima komunicirati i da su upravo oni stvorili tu crvotočinu kako bi je ljudi mogli upotrijebiti. Cooper pristaje biti pilot Endurancea, eksperimentalne svemirske letjelice koja će ići putem misije Lazarus tijekom koje je lansiran niz kapsula s ljudima koji su već prošli crvotočinu, a čiji zadatak je bio pregledati planete u drugoj galaksiji za eventualno dugoročno nastanjivanje ljudi na njima. Prema dobivenim podacima iz misije Lazarus znanstvenici NASA-e su zaključili da postoje tri potencijalno nastanjiva planeta: Miller, Edmunds i Mann - nazvani po astronautima koji su otišli do njih i poslali podatke. Znanstvenici su smislili dva plana. Plan A se temeljio na rješavanju fizikalnih jednadžbi koje bi otkrile nove gravitacijske fenomene, a koje bi čovječanstvo moglo iskoristiti za drugačije, unaprijeđeno putovanje svemirom i selidbu na novi planet. Plan B nije uključivao preseljenje ljudi sa Zemlje, već stvaranje ljudske populacije na novom planetu pomoću 5000 embrija i tehnologije koja omogućuje njihovu inkubaciju izvan maternice.